ORDE do 8 de xaneiro de 2026 pola que se identifica o ámbito territorial e temporal da exención no canon da auga e no canon de xestión das depuradoras nos núcleos de poboación afectados polos incendios producidos en Galicia no ano 2025.
Consellería de Medio Ambiente e Cambio Climático — III. Outras disposicións — 19/01/2026

Antecedentes:
1. A situación derivada dos incendios que afectaron Galicia durante o verán de 2025 adquiriu unha especial complexidade pola confluencia de condicións meteorolóxicas adversas, marcadas por temperaturas extremas, fortes ventos e un período prolongado de seca. Estes factores favoreceron a rápida propagación do lume, que ocasionou danos en bens públicos e privados.
2. Os acontecementos rexistrados determinaron unha situación de emerxencia humanitaria e social para a cidadanía afectada, debido aos danos persoais e materiais que se produciron, o que fixo necesario artellar un sistema de axudas para paliar os danos causados, que tivo a súa concreción mediante diferentes ordes de axudas publicadas no
Diario Oficial de Galicia
do 30 de agosto de 2025.
3. A Lei 5/2025, do 23 de decembro, de medidas fiscais e administrativas, estableceu unhas exencións nos tributos propios para aquelas persoas que se viron afectadas polos incendios e, singularmente, unha exención no canon da auga para os consumos de auga realizados nos núcleos de poboación afectados polos incendios producidos en Galicia no ano 2025 que provocaron a activación do Plan especial de protección civil ante emerxencias por incendios forestais na Comunidade Autónoma de Galicia (en diante, Peifoga) en situación 2.
4. O 7 de xaneiro de 2026, a Dirección de Augas de Galicia propuxo identificar o ámbito territorial e temporal para a exención no canon da auga e no canon de xestión das depuradoras nos núcleos de poboación afectados polos incendios producidos en Galicia no verán e outono do ano 2025.
Consideracións legais e técnicas:
I. A persoa titular da Consellería de Medio Ambiente e Cambio Climático é competente para ditar esta orde, de acordo co establecido no artigo 12.5 da Lei 5/2025, do 23 de decembro, de medidas fiscais e administrativas.
II. O artigo 12 da Lei 5/2025, do 23 de decembro, dispón o seguinte:
1. Quedan exentos do pagamento da cota variable do canon da auga e do canon de xestión das depuradoras os consumos de auga realizados nos núcleos de poboación afectados polos incendios producidos en Galicia a partir do 28 de xullo de 2025 que provocaron a activación do Peifoga en situación 2, de acordo cos datos facilitados pola Axega.
O volume total exento será aquel que se corresponda a un mes de consumo do período de facturación que comprenda, total ou parcialmente, o ámbito temporal de vixencia da activación da situación 2 do concreto incendio forestal. Non obstante, no suposto de que o período de vixencia da situación 2 afecte dous períodos de facturación, a exención correspondente a un mes de consumo só se aplicará no segundo período de facturación.
2. As entidades subministradoras veñen obrigadas a aplicar a exención indicada no número anterior nas facturacións que leven a cabo correspondentes ao período de facturación que inclúa o período de exención sinalado no número anterior.
O volume exento determinarase dividindo o volume facturado no período de facturación entre o número de meses obxecto de facturación.
3. No caso de que, no momento da entrada en vigor desta exención, as entidades subministradoras xa teñan facturado algún dos períodos de facturación que inclúan, total ou parcialmente, consumos posteriores ao 28 de xullo de 2025, deberán regularizar o importe do canon repercutido se fose de aplicación a exención por cumprir os requisitos antes sinalados mediante o seguinte procedemento:
a) Anular a factura da auga e emitir unha nova factura co canon da auga correcto unha vez descontado o canon da auga correspondente ao volume de auga exento.
b) No caso de que no momento da anulación a factura xa estivese pagada o canon da auga pagado en exceso será obxecto de devolución ao contribuínte. Non obstante, a entidade subministradora poderá optar por compensar ese importe en futuras facturacións que realice ao dito contribuínte.
c) No caso de que a entidade subministradora xa tivese ingresado ou declarado como impagado ante Augas de Galicia o importe de canon da auga correspondente á factura anulada, deberá proceder á súa declaración na epígrafe «canon anulado correspondente a liquidacións percibidas e xa autoliquidadas» ou «canon anulado correspondente a liquidacións declaradas como impagadas», respectivamente.
4. No suposto de contribuíntes que se abastezan de fontes propias de abastecemento de auga será Augas de Galicia quen deberá identificar e, se é o caso, aplicar a exención de acordo co procedemento indicado nos dous números anteriores.
III. Así mesmo, o número 5 do artigo 12 da Lei 5/2025, do 23 de decembro, establece que mediante orde da persoa titular da consellería competente en materia de augas se identificará o ámbito territorial e temporal da exención, para o que se terá en consideración para cada incendio o período de activación da situación 2 e os núcleos de poboación directamente afectados polo incendio forestal, así como aqueles núcleos de poboación que, sen vérense directamente afectados polo incendio, eran limítrofes ás distintas frontes do incendio.
IV. Unha vez identificados os distintos incendios que cumpren os requisitos de nivel 2 dentro ámbito temporal indicado na Lei 5/2025, do 23 de decembro, identificáronse os núcleos afectados de cara a incluír aqueles núcleos que, sen vérense directamente afectados polos incendios, é previsible que tivesen que facer uso de auga por mor dos citados incendios.
A relación de incendios que provocaron a activación do Plan especial de protección civil ante emerxencias por incendios forestais na Comunidade Autónoma de Galicia (Peifoga), así como a data de inicio e fin da situación 2 en cada núcleo de poboación inclúense como anexo I a esta orde.
En virtude do disposto e consonte o previsto no artigo 12 da Lei 5/2025, do 23 de decembro, de medidas fiscais e administrativas,
1. Identificar, como ámbito temporal da exención do pagamento do canon da auga e do canon de xestión das depuradoras polos usos da auga efectuados como consecuencia dos incendios do verán e outono do ano 2025, o período que vai desde o 28.7.2025 ao 20.12.2025.
2. Identificar, como ámbito territorial da exención do pagamento do canon da auga e do canon de xestión das depuradoras polos usos da auga efectuados como consecuencia dos incendios do verán e outono do ano 2025, os núcleos de poboación que figuran no anexo II a esta orde.
Publíquese esta resolución no
Diario Oficial de Galicia
.
Santiago de Compostela, 8 de xaneiro de 2026